Makan a la Pinoy: Block 4 pansit, hot cake ken ukay
By BRENDA S. DACPANO
www.nordis.net
Ti Baguio City Public Market ket napasen-paset iti Block 1 agingga Block 4, Caldero Section, Hangar Market, Hot cake Section ken dadduma pay. Idi dekada 60 adda paset ti tiendaan a naipaabang iti Maharlika Livelihod Center ken Marbay, adda met paset a naipaabang iti Baguio Hilltop Enterprises a nangipatakder iti Hilltop Hotel. Nargaay ti Hilltop Hotel iti ginggined idi Hulyo 1990, sadiay nakargaayanna, naipatakder dagiti carenderia, paglakuan iti tapey, moma, ken dadduma pay.
Nasimpan ti Block 4 itatta, kas iti Block 3, nasementon ken addaan dua a kadsaaran. Paglakuan kadagiti natnateng, ikan/lames ken nabiag a manok ken pato, ken ukay/wagwag wenno second hand a badbado iti baba. Iti akinngato a tukad ti panganan ken ukay met laeng. Sagpaminsan a mapmapanak sadiay a gumatang ti bubod wenno diket ken masansan nga iti akinbaba ti pakitiendaak ta nalaklaka ti magatang sadiay kumpara iti dadduma.
Iti sumagmamano a bulan, ayuyangmi ti Block 4, kakuyogko dagiti kaduak nga agwatwatwat iti aerobics-zumba idiay Burnham Park. Iti akintengnga a paset ti maikadua a kadsaaran ti Block 4 ket naintar dagiti panganan iti merienda, dumna met iti igid a makinkannigid ti panganan iti innapuy ken nadumaduma a sidsida. Kalpasan iti aerobics workout, mapankami agkape sadiay ken mangan iti hot cake. Nalaklaka ti presyo ti pancake ditoy kumpara kadagiti sikat a fastfood chain. Ad-adu pay ti pagpilian a toppings/palaman: butter wenno margarina, condensed milk, peanut butter, brown sugar wenno plain. Adda pangibulon a brewed wenno instant coffee, chocolate wenno softdrinks. Adda met ti unli lugaw, lugaw with egg ken arrozcaldo.
Sukimi a panganan ti Stall 218, ti makinlikod iti Snack Section ti Block 4. Ti puesto ni Floribeth ti kaaduan ti klase ti merienda a lako. Adda bread roll a napalamanan iti ham a kinunana a naimas nga isawsaw iti ketchup. Kalalainganna ti sam-it ti maja blanca, ginettaan a bilo-bilo ken biko. Ni Elsa, kaduak iti aerobics, ket masansan a gumatang ditoy nga iyawidna iti balayda. Mabsogkan iti P25 a lugaw with egg, maparabawan ti tostado a breadcrumbs ken bawang, ken pinulbos a sili.
Aguppat a tawenen nga aglaklako ni Floribeth Dumaina idiay Block 4. Saanna a sanikua ti karbengan iti puesto, masusuelduan isuna nga agbantay ken aglako. Kasadaranna ti maikadua nga anakko, 26. Nakalpas met koman iti kolehiyo, kunak iti nakemko. Idi dinamagko no apay a saanna nga intuloy ti kinamaestrana, kinunana a gapu iti kinarigat ti biag ket saannan a naituloy ti agbasa. Uray pay kayatna ti agturpos ket kapilitan a nagsardeng. Taga-Kiangan, Ifugao ti tatangna ken Bago iti La Union ti nanangna. Managisem ken nagaget ni Beth. Nadalimanek isuna isu a kayatko met a panganan iti ayanna ta nadalus uray pay awan ti lababoda. Iti laeng paset ti karinderia ti addaan koneksyon iti danum, lababo ken drainage. Awan ti paginnawan iti Snacks Section isu a nabalkot iti cellophane dagiti platito nga ipausarda ken disposable dagiti kutsara ken tinidor. No malpas kamin a mangan agtaroskamin a makitienda wenno mapan pay agwagwag iti met laeng paset ti Block 4 wenno idiay Block 3. # nordis.net
eng_Latn slk_Latn kab_Latn ilo_Latn ilo_Latn ilo_Latn ilo_Latn ilo_Latn